钦定古今图书集成/明伦汇编/氏族典/第145卷 > 《郑樵通志》 > 以字为氏〈卫人字〉
## 钦定古今图书集成/明伦汇编/氏族典/第145卷 > 《郑樵通志》 > 以字为氏〈卫人字〉

孙氏。姬姓。卫武公之后也。武公和生公子惠孙，惠孙
生耳，为卫上卿，食邑于戚，生武仲，亦曰孙仲，以王父
字为氏。孙仲生炎，曰孙昭子。自昭子六世至孙嘉，世
居汲郡。晋有孙登，即其裔也。又有孙氏。《芈姓》、楚令尹
孙叔敖之后也。又有孙氏。《妫姓》。齐陈敬仲四世孙孙
桓子无宇之后也。或言桓子之子。《书》伐莒有功，齐景
公赐姓孙氏，非也。以字为氏，何用赐为？此当是桓子
祖父字也。桓子曾孙武，以齐之田、鲍四族谋为乱，奔
吴为将。武之子明，食邑于富春，自是世为富春人。